38. ΑΠΟΦΑΣΙΣ ΥΠΟΥΡΓΟΥ ΕΘΝ. ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ. 55368 της 16 Μαΐου /6 Ιουν. 1978  (ΦΕΚ Β΄ 526) Περί τρόπου προσλήψεως των επί συμβάσει Μουσουλμάνων διδασκάλων και θέματα υπηρεσιακής καταστάσεως αυτών. Έχοντας υπόψη το άρθρ. 7, παράγραφος 1 εδάφ. (α΄, β΄, και γ΄) του Νόμου 694/1977 «περί Μειονοτικών σχολείων της Μουσουλμανικής μειονότητος εις Δυτικήν Θράκην», αποφασίζουμε: Άρθρο 1. Πρόσληψη διδακτικού προσωπικού. 1.Οι κατά τη δημοσίευση του Νόμου 694/1977 «περί Μειονοτικών σχολείων της Μουσουλμανικής Μειονότητος εις Δυτικήν Θράκην» Μουσουλμάνοι που υπηρετούν ως ανεξαρτήτως προσόντων, διατηρούνται μέχρι την με οποιοδήποτε τρόπο αποχώρησή τους από την υπηρεσία. 2.Οι Μουσουλμάνοι διδάσκαλοι προσλαμβάνονται με σχέση εργασίας ιδιωτικού δικαίου ύστερα από απόφαση του οικείου Νομάρχη, που εκδίδεται μετά από πρόταση του αρμόδιου Επιθεωρητή και γνώμη του ιδρυτή του σχολείου για ένα έως τρία έτη. Η ανανέωση της συμβάσεως γίνεται κατά την ίδια διαδικασία για ένα έτος και εντός μηνός πριν από τη λήξη. 3.Οι προσλαμβανόμενοι Μουσουλμάνοι διδάσκαλοι με σύμβαση εργασίας ιδιωτικού δικαίου πρέπει να γνωρίζουν την Ελληνική γλώσσα. Η γνώση της Ελληνικής γλώσσας ελέγχεται από ειδική Επιτροπή που συγκροτείται με απόφαση του οικείου Νομάρχη. Με όμοια απόφαση καθορίζονται η διεξαγωγή, ο έλεγχος για τη διαπίστωση της γνώσεως, η ημερομηνία και ο τόπος διεξαγωγής των εξετάσεων και τα καταβαλλόμενα εξέταστρα. 4.Η μισθοδοσία των επί συμβάσει εκπαιδευτικών καταβάλλεται στους δικαιούχους από τη Σχολική Εφορεία, κάθε πρώτη του μηνός, με μισθοδοτικές καταστάσεις θεωρημένες από τους οικείους Επιθεωρητές. 5.Οι Σχολικές Εφορείες υποχρεούνται να ασφαλίζουν τους επί συμβάσει Μουσουλμάνους διδασκάλους στο Ι.Κ.Α. ή άλλο ασφαλιστικό οργανισμό. Άρθρο 2. Μετακίνηση των επί συμβάσει Μουσουλμάνων διδασκάλων. 1.Με απόφαση του οικείου Νομάρχη, που εκδίδεται ύστερα από πρόταση του Γενικού Επιθεωρητή των Μειονοτικών σχολείων και σύμφωνη γνώμη του αρμόδιου Επιθεωρητή επιτρέπεται μετακίνηση των επί συμβάσει εργασίας Μουσουλμάνων διδασκάλων, οποτεδήποτε εφόσον επιβάλλεται για το συμφέρον της υπηρεσίας. 2.Η τοποθέτηση ισχύει μέχρι τη λήξη του Σχολικού έτους, κατά το οποίο ενεργείται. Μπορεί δε να ανανεωθεί για ένα έτος, με σύμβαση εργασίας, σύμφωνα με τις διατάξεις του άρθρου 2 της παρούσης αποφάσεως. 3.Οι αποδοχές του μετακινουμένου καταβάλλονται από τη Σχολική Εφορεία του νέου σχολείου από την ημέρα αναλήψεως υπηρεσίας. Η μετακίνηση αυτή ανακοινούται τρεις μήνες προηγουμένως στον ιδρυτή ή τη Σχολική Εφορεία και πάντως δεν γίνεται προ της λήξεως του Σχολικού έτους. Άρθρο 3. Αναπλήρωση απουσιαζόντων διδασκάλων. 1.Οι απουσιάζοντες από την υπηρεσία Μουσουλμάνοι διδάσκαλοι λόγω αναρρωτικής αδείας, αναπληρώνονται από άλλους συναδέλφους τους, που υπηρετούν στο ίδιο σχολείο ή μετακινούνται από άλλο σχολείο. 2.Η προηγούμενη παράγραφος ισχύει και για τις θήλεις εκπαιδευτικούς που απουσιάζουν λόγω κυήσεως ή τοκετού. Άρθρο 4. Πειθαρχικό Δίκαιο. 1.Πειθαρχική δικαιοδοσία επί των Μουσουλμάνων διδασκάλων και των ιδρυτών των Μειονοτικών σχολείων ασκούν  α)Οι πειθαρχικώς προϊστάμενοι αυτών και  β)Τα Υπηρεσιακά Πειθαρχικά Συμβούλια. 2.Πειθαρχικώς προϊστάμενοι είναι : α)Ο Υπουργός Εθνικής Παιδείας και Θρησκευμάτων, β)Ο Γενικός Γραμματέας του Υπουργείου Εθνικής Παιδείας και Θρησκευμάτων γ)Ο Νομάρχης επί των στην αρμοδιότητά του υπαγομένων δ)Ο Γενικός Επιθεωρητής των Μειονοτικών σχολείων σε όλους τους Μουσουλμάνους διδασκάλους και ιδρυτές των Μειονοτικών σχολείων, ανεξαρτήτως Νομού και ε)Ο Επιθεωρητής των Μειονοτικών σχολείων επί των υπαγομένων στην αρμοδιότητά του. 3.Οι ασκούντες την πειθαρχική δικαιοδοσία πειθαρχικώς προϊστάμενοι μπορούν να επιβάλουν την μεν ποινή της επιπλήξεως όλοι, την δε ποινή του προστίμου υπό τις εξής διακρίσεις: α)Ο Υπουργός μέχρι των αποδοχών ενός μηνός. β)Ο Γενικός Γραμματέας μέχρι των αποδοχών των τριών τετάρτων ενός μηνός. γ)Ο Νομάρχης μέχρι το ήμισυ των αποδοχών ενός μηνός. δ)Ο Γενικός Επιθεωρητής μέχρι των δύο πέμπτων των αποδοχών ενός μηνός. ε)Ο Επιθεωρητής των Μειονοτικών σχολείων Δημοτικής Εκπαιδεύσεως μέχρι του ενός πέμπτου των αποδοχών του μηνός. 4.Υπηρεσιακά πειθαρχικά Συμβούλια για τους Μουσουλμάνους διδασκάλους και τους ιδρυτές των Μειονοτικών σχολείων είναι τα οικεία Περιφερειακά Υπηρεσιακά Συμβούλια Δημοτικής εκπαιδεύσεως (Π.Υ.Σ.Δ.Ε.) και το οικείο Ανώτερο Περιφερειακό Υπηρεσιακό Συμβούλιο Δημοτικής Εκπαιδεύσεως (Α.Π.Υ.Σ.Δ.Ε.) 5.Τα Π.Υ.Σ.Δ.Ε. επιλαμβάνονται είτε πρωτοβαθμίως είτε κατ’ έφεση επί των πειθαρχικών αποφάσεων του Γενικού Επιθεωρητή και των Επιθεωρητών Μειονοτικών σχολείων, το δε Α.Π.Υ.Σ.Δ.Ε. κατ’ έφεση επί των πρωτοβαθμίων αποφάσεων των Π.Υ.Σ.Δ.Ε. 6.Σε έφεση υπόκεινται οι αποφάσεις των πειθαρχικώς προϊσταμένων, πλην του Υπουργού, του Γενικού Γραμματέα και των Νομαρχών. 7.Κατά τα λοιπά ισχύουν στους επί συμβάσει Μουσουλμάνους διδασκάλους και τους ιδρυτάς των Μειονοτικών σχολείων αναλόγως οι διατάξεις των άρθρων 41, 42, 43, 44 και 45 του Νόμου 682/1977 «περί ιδιωτικών σχολείων Γενικής Εκπαιδεύσεως και Σχολικών Οικοτροφείων». 8.Ως οικεία Π.Υ.Σ.Δ.Ε. κατά τις διατάξεις της παρούσης αποφάσεως θεωρούνται τα Π.Υ.Σ.Δ.Ε. Ξάνθης και Ροδόπης - Έβρου για τους υπαγομένους σε καθένα από αυτά Μουσουλμάνους διδασκάλους, ως οικείο δε Α.Π.Υ.Σ.Δ.Ε. το Α.Π.Υ.Σ.Δ.Ε. της ΙΔ΄ Εκπαιδευτικής περιφέρειας στην Κομοτηνή. Άρθρο 5. Λύση σχέσεως εργασίας. Η σχέση εργασίας μεταξύ ιδρυτή του Μειονοτικού σχολείου και του Μειονοτικού εκπαιδευτικού, λύεται δια του θανάτου, της αποδοχής παραιτήσεως, της απολύσεως και της λήξεως του χρόνου της συμβάσεως εργασίας και μη ανανεώσεως αυτής. Για τη λύση της σχέσεως εργασίας εκδίδεται σχετική πράξη του οικείου Νομάρχη μετά πρόταση του οικείου Επιθεωρητή των Μειονοτικών σχολείων.  (Μετά τη σελ. 284,22) Σελ.284,23 Μειονοτικά Σχολεία 32.Γ.ι.38 